৪. বিশ্বসংসার আর জাতিসমাজ এগিয়ে চলেছে উন্নয়ন আর সমৃদ্ধির ধারাবাহিক পথে। এমডিজির সাফল্যে আমরা এসডিজির মসৃণ সড়ক ধরে এগুচ্ছি। জাতিসংঘ বলছে যে, বার্ধক্য এখন একটি বৈশ্বিক চ্যালেঞ্জ এবং একে মোকাবেলাও করতে হবে বৈশ্বিকভাবে। কবি বলেছেন, ‘মরিতে চাহিনা আমি এই সুন্দর ভূবনে’। কিন্তু বেঁচে থাকলে সকলকে প্রবীণ হতেই হবে, এটিই কঠিন বাস্তব। মানুষ এখন আর সহজে মৃত্যুবরণ করছেনা! কিন্তু প্রশ্ন হলো ক্রমবর্ধমান প্রবীণ জনগোষ্ঠীর কাঙ্খিত সেবা-পরিচর্যা প্রদানে প্রয়োজনীয় সংখ্যক সেবাকর্মী কি আমাদের আছে? চলমান নাগরিক সেবাকেন্দ্রে গিয়ে সেবা গ্রহণের সামর্থ্য ও সুযোগ প্রবীণদের কতটা আছে? প্রবীণ নারী, অটিস্টিক ও নানাভাবে প্রতিবন্ধিতার সম্মুখীন প্রবীণদের দেখভালের ব্যাপারে আমরা কি সত্যই মনোযোগী? অতি প্রবীণদের পরিচর্যায় দীর্ঘমেয়াদি ব্যবস্থা গ্রহণে আমরা কি কোন পদক্ষেপ নিয়েছি? অত্যন্ত দুঃখের সঙ্গে স্বীকার করতে হবে যে, সরকার ও রাজনীতি প্রবীণবান্ধব হওয়া সত্বেও বাংলাদেশে আমরা এসব বিষয়ে বেশ পিছিয়ে আছি। কিন্তু এখন সময় এসেছে ব্যক্তিগত বার্ধক্য মোকাবেলায় সরকারি উদ্যোগে অংশীদার হয়ে নাগরিকদের এগিয়ে আসার। নাগরিকদের অংশিদারিত্বের মাধ্যমে দেশে বার্ধক্যবীমা, সার্বজনীন নাগরিক পেনশন ব্যবস্থা ইত্যাদির প্রচলন করা এখন জরুরি হয়ে দেখা দিয়েছে।